Il-Prim Ministru Joseph Muscat żar l-operazzjonijiet li l-kumpanija Maltija SMS International Shore Operations għandha fit-terminal tal-cruise liners fil-Port ta’ Miami fl-Istati Uniti. Il-kumpanija Maltija għandha magħha 600 impjegat li minn dan il-port jieħdu ħsieb il-passiġġieri ta’ numru ta’ kumpaniji tal-cruise liners li joperaw mill-port rinomat ta’ Miami, fosthom in-Norwegian u l-MSC. Fi stqarrija tal-Gvern ingħad li l-kumpanija SMS qed tibni reputazzjoni tajba ħafna f’dan il-qasam fejn qed jirnexxilhom jattiraw klijenti ġodda. Il-Prim Ministru Muscat qal li dan huwa eżempju ieħor ta’ kif kumpaniji Maltin jistgħu jikkompetu anke lil hinn mill-Ewropa fis-suq globali. Il-Prim Ministru ġie mdawwar mat-terminal mid-direttur maniġerjali tal-SMS, Sam Mifsud u ltaqa’ wkoll mal-impjegati tal-kumpanija Maltija.